62015TJ0182_RES
Kohtuasi T‑182/15
Sopra Steria Group SA
versus
Euroopa Parlament
Üldkohtu (neljas koda) 9. aprilli 2019. aasta otsus
Teenuste hanked – Hankemenetlus – Infotehnoloogiateenuste osutamine parlamendile ning teistele liidu institutsioonidele ja asutustele – Hankemenetlustest kõrvaldamine – Võimalik huvide konflikt – Hankija nõutud teabe esitamata jätmine – Finantsmääruse artikli 107 lõike 1 punkt b – Läbipaistvus – Proportsionaalsus – Võrdne kohtlemine – Finantsmääruse artikli 102 lõige 1
Tühistamishagi – Liidu kohtu pädevus – Institutsioonile ettekirjutuse tegemise nõue – Tuvastusotsuse tegemise nõue – Vastuvõetamatus
(ELTL artiklid 263, 264 ja 266)
(vt punkt 52)
Euroopa Liidu hanked – Hankemenetlus – Lepingute sõlmimine – Võimaliku huvide konflikti olukorras olevate pakkujate hankemenetlustest kõrvaldamine – Eesmärk
(Euroopa Parlamendi ja nõukogu määrus nr 966/2012, artikkel 107)
(vt punktid 78 ja 79)
Euroopa Liidu hanked – Hankemenetlus – Lepingute sõlmimine – Võimaliku huvide konflikti olukorras olevate pakkujate hankemenetlustest kõrvaldamine – Hankija keeld esitada pakkumusi üksteisega vastuolus olevatele hankeosadele – Kehtivus kogu hankemenetluse jooksul
(Euroopa Parlamendi ja nõukogu määrus nr 966/2012, artikkel 107)
(vt punktid 89–92)
Euroopa Liidu hanked – Hankemenetlus – Lepingute sõlmimine – Võimaliku huvide konflikti olukorras olevate pakkujate hankemenetlustest kõrvaldamine – Hankija nõutud teabe esitamata jätmine pakkuja poolt – Tagajärjed – Rikkumise toime pannud pakkuja menetlusest kõrvaldamine
(Euroopa Parlamendi ja nõukogu määrus nr 966/2012, artikli 107 lõike 1 punkt b)
(vt punktid 102, 108 ja 126)
Euroopa Liidu hanked – Lepingu sõlmimine hankemenetluses – Läbirääkimistega menetlus hanketeadet avaldamata – Teistest hankemenetlustest eraldiseisev menetlus
(Euroopa Parlamendi ja nõukogu määrus nr 966/2012, artikkel 107; komisjoni määrus nr 1268/2012, artikli 135 lõike 1 punkt a)
(vt punkt 112)
Euroopa Liidu hanked – Hankemenetlus – Kohustus järgida pakkujate võrdse kohtlemise ja läbipaistvuse põhimõtet – Ulatus – Kohustus sõnastada selgelt, täpselt ja üheselt hankemenetluse tingimused ja kord
(Euroopa Parlamendi ja nõukogu määrus nr 966/2012, artikli 102 lõige 1)
(vt punkt 124)
Kokkuvõte
Kohtuasjas, milles tehti 9. aprilli 2019. aasta kohtuotsus Sopra Steria Group vs. parlament (T‑182/15), jättis Üldkohus rahuldamata tühistamishagi Euroopa Parlamendi otsuste peale lükata tagasi konsortsiumide IBI IUS ja STEEL, mille liige hageja oli, pakkumused hankeosadele nr 2 ja 3. Hankemenetlus puudutas infotehnoloogiateenuste osutamist parlamendile ning teistele liidu institutsioonidele ja asutustele.
Hange oli jaotatud kaheksaks osaks. Hankedokumendid nägid ette, et kui pakkuja esitab pakkumuse osale nr 2 või osale nr 3, siis on tal keelatud üksikpakkujana, konsortsiumi liikmena või alltöövõtjana osale nr 4 pakkumust esitada. Konsortsiumid IBI IUS ja STEEL, mille liige hageja oli, esitasid 22. mail 2014 pakkumused hankeosadele nr 2 ja 3. Samal päeval esitas konsortsium TEPting, millesse kuulus äriühing Steria Benelux, pakkumuse hankeosale nr 4. Kolm pakkumust asetati vastavate hankeosade puhul erinevatele järjekohtadele.
Hageja omandas 5. septembril 2014 toimunud ühinemise käigus 90,52% osaluse äriühingus Groupe Steria, kelle kaudne, peaaegu 100% tütarettevõtja oli Steria Benelux. Menetlusse astujad teavitasid 12. novembril 2014, pärast eduka pakkuja väljavalimist, kuid enne lepingute allkirjastamist, parlamenti ühinemisprotsessist. Parlament peatas hankemenetluse hankeosadele nr 2, nr 3 ja nr 4. Konsortsium TEPting võttis 15. detsembril 2014 tagasi oma pakkumuse hankeosale nr 4.
Parlament järeldas vaidlustatud otsustes – millest igaüks tugines kahele samale ja eraldiseisvale põhjendusele – esiteks, et oli rikutud hankedokumentides sisalduvat üksteisega vastuolus olevatele hankeosadele pakkumuste esitamise keeldu, ning teiseks, et teda ei olnud teavitatud ühinemistehingust õigel ajal, rikkudes finantsmääruse (
1
) artikli 107 lõike 1 punkti b. Sellest tulenevalt lükkas parlament konsortsiumide IBI IUS ja STEEL pakkumused tagasi.
Vaidlustatud otsuste teise põhjenduse analüüsimisel, mis iseenesest võisid olla aluseks konsortsiumide IBI IUS ja STEEL pakkumuste tagasilükkamisele, leidis Üldkohus, et hagejale kaudselt kuuluv oluline osalus Steria Beneluxis võis luua ohu, et ta on hankelepingu osa nr 4 täitmisel erapoolik, kuna see osa seisnes hankeosade nr 2 ja 3 raames osutatavate teenuste hindamises. Seetõttu jõudis Üldkohus järeldusele, et parlament ei eksinud, kui ta leidis, et alates5. septembrist 2014 olid olemas tegureid, mis võisid luua olukorra, milles võis tekkida huvide konflikt.
Üldkohtu sõnul tuleneb hankedokumentidest, et pakkujad kohustusid hankijat viivitamatult teavitama mis tahes huvide konflikti olukorrast või olukorrast, kus see võis tekkida.
Seega leidis Üldkohus, et käesoleval juhul tuleb teavet hageja ja Groupe Steria, mille üks tütarettevõtjatest oli Sopra Benelux, ühinemismenetluse kohta pidada osaks „hankemenetluses osalemiseks vajalikest, hankija nõutavatest andmetest“ finantsmääruse artikli 107 lõike 1 punkti b tähenduses.
Üldkohus järeldas, et finantsmääruse artikli 107 lõike 1 punkti b kohaselt ja nagu see tuleneb ka hankedokumentidest, pidi hageja kas otse või nende konsortsiumide kaudu, millesse ta kuulus, täitma hoolsuskohustust ja teatama parlamendile omal algatusel ja viivitamata, et Sopra Group omandas 5. septembril 2014 osaluse Groupe Sterias, et anda parlamendile kogu vajalik teave, et ta saaks hinnata hageja olukorda ja võtta vajaduse korral sobivad meetmed.
Parlamenti aga teavitasid sellest, et Sopra Group omandas osaluse Groupe Sterias, konsortsiumid IBI IUS ja STEEL, millesse kuulus ka hageja, esimest korda alles 21. novembril 2014 pärast seda, kui parlament oli 19. novembril 2014 avaldanud teate hankemenetluse peatamise kohta.
Hilinemist, millega see teave parlamendile esitati ilma igasuguse piisava põhjenduseta, ei saa vaatamata Üldkohtus esitatud argumentidele lubada.
(
1
)	Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega muudetakse nõukogu määrust (EÜ, Euratom) nr 1605/2002 (ELT 2012, L 298, lk 1).